b"\n_START_ARTICLE_\nGuinea ja Roheneeme S\xc3\xb5ltumatuse Aafrika Partei\n_START_PARAGRAPH_\nGuinea ja Roheneeme S\xc3\xb5ltumatuse Aafrika Partei (portugali keeles Partido Africano da Independ\xc3\xaancia da Guin\xc3\xa9 e Cabo Verde, l\xc3\xbchend PAIGC) on Guinea-Bissau (varem ka Roheneemesaarte) partei, algselt Portugali Guinea ja Roheneemesaarte iseseisvusliikumine (asutatud 1956)._NEWLINE_Partei kuulub Sotsialistlikku Internatsionaali._NEWLINE_Partei esimees on alates veebruarist 2014 Domingos Sim\xc3\xb5es Pereira. Eelmine esimees oli Carlos Gomes J\xc3\xbanior._NEWLINE_Partei peakorter asub Bissaus._NEWLINE_Partei oli Guinea-Bissaus v\xc3\xb5imul alates riigi iseseisvumisest kuni 1990ndate l\xc3\xb5puni ning 2004\xe2\x80\x932005. Praegu on tal Rahvuslikus Rahvakogus suurim kohtade arv. Aastatel 2007\xe2\x80\x932008 osales PAIGC koalitsioonis; selle liige Martinho Ndafa Kabi oli Guinea-Bissau peaminister.\n_START_SECTION_\nAjalugu\n_START_PARAGRAPH_\n19. septembril 1956 Portugali Guineas asutatud PAIGC oli algselt marksismist inspireeritud iseseisvusliikumine. Asutamist juhtisid Am\xc3\xadlcar Cabral ja tema poolvend Lu\xc3\xads Cabral, kes pooldasid Cabo Verde ja Portugali Guinea iseseisvumist._NEWLINE_1950ndatel oli Portugali Guinea k\xc3\xb5ige vaesem ja v\xc3\xa4hem arenenud Portugali asumaa Aafrikas. Portugali jaoks oli tal t\xc3\xa4htis strateegiline asend, sest selle kaudu k\xc3\xa4idi Portugali Mosambiigis ja Portugali Angolas._NEWLINE_Aastal 1959 leidis aset Pidjiguiti veresaun: Portugali s\xc3\xb5durid avasid tule protesteerivate dokit\xc3\xb6\xc3\xb6liste pihta; hukkus 50 inimest. See s\xc3\xbcndmus ajendas paljusid \xc3\xbchinema PAIGC-i iseseisvustaotlustega. Portugal ei pidanud PAIGC-i suureks ohuks ega astunud t\xc3\xb5siseid samme selle mahasurumiseks._NEWLINE_Aastal 1961 moodustasid FRELIMO (Mosambiik), MPLA (Angola) ja PAIGC Portugali Asfrika asumaade iseseisvusv\xc3\xb5itluse koordineerimiseks \xc3\xbchispartei Confer\xc3\xaancia das Organiza\xc3\xa7\xc3\xb5es Nacionalistas das Col\xc3\xb3nias Portuguesas ('Portugali Asumaade Rahvuslike Organisatsioonide Konverents; l\xc3\xbchend CONCP), mis kolme organisatsiooni rahvusvahelistel \xc3\xbcritustel sageli esindas._NEWLINE_PAIGC oli algselt rahumeelne liikumist, mis taotles portugallaste rahumeelset v\xc3\xa4ljat\xc3\xb5mbumist Guineast. Kui sellest midagi v\xc3\xa4lja ei tulnud, v\xc3\xb5ttis PAIGC tarvitusele v\xc3\xa4givaldsemad abin\xc3\xb5ud._NEWLINE_Am\xc3\xadlcar Cabrali juhtimisel kuulutas PAIGC 1973 p\xc3\xa4rast 1963. aastast peetud sissis\xc3\xb5da v\xc3\xa4lja Guinea-Bissau Vabariigi. Tollase Portugali Guinea s\xc3\xb5ltumatuse \xc3\xbchepoolset v\xc3\xa4ljakuulutamist tunnustas 1974 p\xc3\xa4rast nelgirevolutsiooni ka Portugal. Roheneemesaared said iseseisvaks 1975._NEWLINE_P\xc3\xa4rast m\xc3\xb5lema maa iseseisvumist valitses PAIGC m\xc3\xb5lemas riigis ainuparteina. Riigip\xc3\xb6\xc3\xb6re Guinea-Bissaus 14. novembril 1980 viis 1981 seni \xc3\xbchtse partei lahutamiseni. Roheneemesaartel asutati Cabo Verde S\xc3\xb5ltumatuse Aafrika Partei (PAICV) ja kahe maa \xc3\xbchinemist enam ei taotletud._NEWLINE_Ka p\xc3\xa4rast m\xc3\xb5lema maa demokratiseerumist 1990ndate alguses s\xc3\xa4ilitasid m\xc3\xb5lemad parteid algul v\xc3\xb5imu. Guinea-Bissaus kaotas PAIGC mais 1999 president Jo\xc3\xa3o Bernardo Vieira kukutamisega v\xc3\xb5imu, Carlos Gomes J\xc3\xbaniori ajal aga v\xc3\xb5itis m\xc3\xa4rtsis 2004 parlamendivalimised, saades 31,4% h\xc3\xa4\xc3\xa4ltest ja 102 parlamendikohast 45, ning sellest ajast olid peaministriteks PAIGC-i poliitikud. PAIGC-i kandidaat Malam Bacai Sanh\xc3\xa1 kaotas juulis 2005 presidendivalimiste teises voorus ekspresident Vieirale, kes kandideeris s\xc3\xb5ltumatu kandidaadini ning oli uuesti ametis 1. oktoobrist 2005 kuni oma m\xc3\xb5rvamiseni 2009. Gomes oli oktoobris \xc3\xbcks 14 parlamendiliikmest, kes seni 45-liikmelisest PAIGC-i fraktsioonist lahkus. Praegu on tal Rahvuslikus Rahvakogus suurim kohtade arv. Aastatel 2007\xe2\x80\x932008 osales PAIGC koalitsioonis; selle liige Martinho Ndafa Kabi oli Guinea-Bissau peaminister._NEWLINE_Roheneemesaartel kaotas PAICV 1991 presidendivalimised, aga p\xc3\xa4rast tema kandidaadi Pedro Piresi nappi v\xc3\xb5itu m\xc3\xa4rtsis 2001 on president j\xc3\xa4lle sellest parteist. Ka parlamendis kaotas partei 1991 enamuse, kuid p\xc3\xa4rast v\xc3\xb5itu jaanuaris 2001 sai peaministriks Jos\xc3\xa9 Maria Neves PAICV-st._NEWLINE_Aastal 1990 h\xc3\xbclgasid nii PAIGC ja PAICV marksistliku ideoloogia ning on n\xc3\xbc\xc3\xbcd sotsiaaldemokraatlikud parteid."